הוועדה לענייני ביקורת המדינה, כנסת 18, פרוטוקול מספר 255, 2012-05-28 11:00

אורי אריאל: שלום לכולם.

אורי אריאל: אנחנו מתחילים את הדיון.

אורי אריאל: אסרו חג שמח.

אורי אריאל: שבוע טוב.

אורי אריאל: אנחנו קידמנו את הדיון בנושא פיקוח על מכוני הרישוי והמוסכים, דוח שהוגש על-ידי מבקר המדינה, דוח 61ב' ממאי 2011, בעצם לפני שנה.

אורי אריאל: העניין קיבל תשומת לב ציבורית, וגם אצלנו, בעקבות התאונה – כל תאונה היא מזעזעת – אבל זאת עולה על כולנה, כאשר משפחה שלמה, משפחת אטיס, להוציא ילדה אחת, נהרגו בתאונה: רפאל האב, האם יהודית ושישה ילדים – אביה, התאומים אלישיב ונריה, שירה, תאיר ונועה.

אורי אריאל: תאונה באמת מזעזעת מאוד.

אורי אריאל: צריך לומר בהקשר הזה – ואני מבקש לציין את זה מראש – יש ירודה בתאונות הדרכים הקשות ובהרוגים.

אורי אריאל: אנחנו חיים תחת הרושם של התאונה הזאת בגלל מה שהיא, אבל אני רוצה לשים את זה בהקשר הכללי: בנתונים שיש לנו ממשרד התחבורה נכון ל-20 במאי, זה לפני שבוע ובסך הכול מעודכן, יש בנושא ההרוגים – כל אחד זה עולם מלא, אבל אנחנו מתעסקים גם במספרים – יש ירידה של 17%.

אורי אריאל: זאת ירידה משמעותית, זה לא אחוז-שניים.

עוזי יצחקי: כבוד היושב-ראש, נתונים מהיום בבוקר: 19%.

אורי אריאל: אתה המנכ"ל, תכף תגיד את זה, בסדר?

אורי אריאל: המנכ"ל מעדכן – 19%.

אורי אריאל: אדרבא.

אורי אריאל: ובתאונות דרכים קטלניות יש ירידה של 21%, זה גם כן דבר משמעותי.

אורי אריאל: אז אני, קודם כל, רוצה להודות ולברך את כל אלה שעוסקים במלאכה: משרד התחבורה, המשטרה, המתנדבים, עמותת "אור ירוק" ועמותות אחרות ובטח יש עוד רבים וטובים.

אורי אריאל: יחד עם זאת, אנחנו הרי רוצים להשתפר כל הזמן – אנחנו לא רוצים להיות במקום הזה כי עדיין יש מאות, הרוגים, אלפי פצועים, שלא נדבר על הנזק למשק – אני לא רוצה להיכנס לזה – ואנחנו מנסים לעשות בדיקה איפה אנחנו עומדים.

אורי אריאל: דוח המבקר לפני שנה מציין שאגף הרכב של משרד הרישוי, שהוא חלק ממשרד התחבורה, הוא: "אחראי על מתן רישיונות לאנשי המקצוע המטפלים בכלי רכב, פיקוח על המוסכים ועל מכוני הרישוי" אני מדלג "וכל זאת באמצעות מחלקת שירותי תחזוקה".

אורי אריאל: סיום הקטע הזה: לפי הערכת המשרד, משרד מבקר המדינה: "ברחבי הארץ יש כ-500 מוסכים לא מורשים".

אורי אריאל: אני חוזר על זה: "לפי הערכת המשרד, ברחבי הארץ יש כ-500 מוסכים לא מורשים".

אורי אריאל: "מחלקת שירותי תחזוקה: נמצא שלא היו נוהלי עבודה בנושא סדרי הפיקוח על מכוני הרישוי", בדילוגים המתחייבים, אני לא אקריא עכשיו את כל הדוח, "לא היו טפסים --- למלא במהלך הביקורת.

אורי אריאל: " – נראה לי שזה דבר יסודי, אלמנטרי, אי אפשר בלי זה.

אורי אריאל: אי אפשר לעבוד דרך האינטרנט: זה בשבילנו לא מובן.

אורי אריאל: אנחנו כולנו עובדים היום, מורידים, מעלים, מדווחים באינטרנט.

אורי אריאל: במכוני הרישוי נמצא כי יש לערוך בדיקה במכוני הרישוי "פעמיים בחודש" – יש מכונים שלא נבדקים בחלקם "במשך חודשים ואף שנים".

אורי אריאל: זה אני אומר היה לפני שנה.

אורי אריאל: תיכף נראה ונגיד גם מה דווח ואחרי זה אתם, המשרדים, תגידו.

אורי אריאל: "חשוב לציין" כותב המבקר "עוד ב-1989 הודיע המשרד לבג"ץ כי הוא כבר החליט שיש להפריד הפרדה פיזית ומנהלית בין מכוני הרישוי לבין המוסכים.

אורי אריאל: " – אתם מכירים את התופעה?

אורי אריאל: המוסך הוא גם המכון.

אורי אריאל: אתם מבינים מה הולך שם, חגיגה.

אורי אריאל: ועובדה שכולם מבינים את זה, זה לא שאני חושב ככה.

אורי אריאל: אל"ף, גם אני הייתי כבר בכמה טסטים בחיים שלי וגם אתם.

אורי אריאל: ובי"ת, זה ברור שמי שהוא גם בעל מוסך וגם בעל מכון – ברצותי הוא מקצר, ברצותו הוא מאריך.

אורי אריאל: פעם הוא אומר שיש לך הרבה ליקויים כדי שתכניס את האוטו למוסך הקרוב – במקרה זה מעבר לקיר – ופעם יש לו סיבה אחרת וכן הלאה, וכן הלאה.

אורי אריאל: אני מדלג.

אורי אריאל: היו הערות של ראש הממשלה.

אורי אריאל: כמקובל במקומותינו, הדוח מגיע לוועדת השרים ומקבלים הערות של משרד ראש הממשלה, אני מקריא את סעיף 2 לסיכום שבין סמנכ"ל בכיר – תנועה במשרד התחבורה לבין מנהל הרשות הלאומית לבטיחות, ועל דעת מנכ"ל המשרד: "תושלם במהלך 2011 מצב כוח אדם בניידות הבטיחות באמצעות שילוב עובדים מטעם הרשות הלאומית לבטיחות".

אורי אריאל: אתם תכף תפרטו את כל התאריכים ואיפה אתם עומדים כי שנת 2011, כידוע, נגמרה.

אורי אריאל: אני מממשיך לקרוא את סעיף 3: "כל הליקויים המפורטים בדוח שבאחריות אגף הרכב יתוקנו עד לסוף שנת 2011" – כך כותב משרד רה"מ – "וכן יושלם השלב הראשון בעבודה הבין-משרדית שתכליתה בחינת התועלת הכלכלית למשק ולתקציב המדינה כתוצאה מהגברת הפיקוח" יש לנו פה תאריכים.

אורי אריאל: יש לנו פה את התגובה של משרד התחבורה – הערות לדוח – אני מקריא את סעיף 3: "ריענון לכלל העובדים במשרד התחבורה בנוגע להודעה בדבר חשש לניגוד עניינים ייעשה בתיאום עם היועצת המשפטית עד ליום 3.4.2011." וכן הלאה.

אורי אריאל: אני מקריא את השורות האחרות של ההתייחסות של משרד התחבורה והבטיחות בדרכים.

אורי אריאל: השם שונה, אני מזכיר לכם, לפני כשנתיים, אני חושב, הוסיפו את הבטיחות בדרכים.

עוזי יצחקי: בשנת 2007.

אורי אריאל: טעיתי.

אורי אריאל: לפני חמש שנים.

אורי אריאל: זה כמובן גם מחייב.

עוזי יצחקי: לפני כמה חודשים הוסיפו משהו אחר, נוסף: התשתיות הלאומיות.

אורי אריאל: תשתיות לאומיות.

אורי אריאל: טוב.

אורי אריאל: השורות האחרונות של התייחסות משרד התחבורה לפני שנה: "סיכום: כל הליקויים המפורטים בדוח בתחומים השונים שבאחריות אגף הרכב יתוקנו עד לסוף שנת 2011.

אורי אריאל: עד לסוף חודש מרץ 2011 יושלם השלב הראשון בעבודת המטה הבין-משרדית שתכליתה בחינת התועלת הכלכלית" זאת זה הקראנו כבר קודם.

אורי אריאל: אנחנו מצווים כבר על-ידי תורתנו – קיבלנו את התורה עוד פעם אתמול – ונשמרתם מאוד לנפשותיכם.

אורי אריאל: זה לא המציאו אתמול ולא לפני חמישים שנה ולא בדמוקרטיות – זה כתוב אצלנו.

אורי אריאל: בוודאי שחלק מציווי הזה חל גם על הנהגים וגם על האחרים, כל מי שעוסק בתחום הזה.

אורי אריאל: אני מקווה שהדיון הזה, אם הוא יועיל ולו למנוע פצוע אחד, תאונה אחת, לא עלינו, הרוג אחד – כל המציל נפש אחת מישראל כאילו הציל עולם מלא.

אורי אריאל: אז רק מבחינה זאת הדיון הזה שווה והלוואי ותהיה בו תועלת הרבה יותר גדולה.

אורי אריאל: אני מבקש מהמבקר להוסיף את שלו ואחרי זה נעבור לדיון.

אורי אריאל: יש לנו נוהג כזה: ניסיון לגמור דיונים בשעה כדי שתוכלו לחזור לעבודה השוטפת ולטפל במכשולים ובתאונות או למנוע תאונות יותר נכון.

אורי אריאל: אז תנסו לעזור במובן הזה שכל אחד יגיד את שלו.

אורי אריאל: כל מי שירצה –ידבר, רק בקצרה.

אורי אריאל: לא חזור ולא צריך להדגיש משהו שמישהו כבר אמר – אנחנו שומעים היטב.

אורי אריאל: אני מבקש את עזרתכם.

אורי אריאל: אם זה ייקח כמה דקות יותר זה בסדר.

אורי אריאל: בבקשה.

צבי ורטיקובסקי: תודה רבה אדוני היושב-ראש, אני קודם כל מבקש לצרף את התנחומים של משרד מבקר המדינה לתאונה המזעזעת הזאת.

צבי ורטיקובסקי: אני חושב שהיא לא השאירה אף אחד במדינת ישראל אדיש למקרה ולתופעה הקשה הזאת.

צבי ורטיקובסקי: אני רוצה, ברשותך, לא חזור – כפי שביקשת שלא לחזור – אבל להשלים אולי כמה נתונים ולאחר מכן להפנות את תשומת הלב לעוד כמה נקודות שדוח הביקורת.

אורי אריאל: בבקשה.

צבי ורטיקובסקי: קודם כל, כשאנחנו מדברים על גודל התחום שבטיפול:

צבי ורטיקובסקי: במשרד התחבורה קיימים 64 מכוני רישוי ו-103 מוסכי רישוי וכ-5,000 מוסכים והיושב ראש כבר הזכיר את ה-500 מוסכים הלא-מורשים.

צבי ורטיקובסקי: יש מוסכים רבים שפועלים בימי שישי ושבת ולא נעשית עליהם ביקורת מספקת – יש רק עובד אחד של המשרד מהצפון העוסק בימי שבת ורק פעם אחת בחודש.

צבי ורטיקובסקי: זאת אומרת, כל מי שרוצה לתקן רכב בשישי-שבת, בכל מיני מקומות, לצערי זה קורה יותר במגזר הלא יהודי - - -

אורי אריאל: במשרד הביטחון אומרים שלא עובדים בשבת אלא עובדים במוצאי שבת בבוקר.

צבי ורטיקובסקי: בכל אופן, חוסר הפיקוח בימים האלה, בעינינו זאת בעיה משמעותית שבהחלט טעונה טיפול.

צבי ורטיקובסקי: הבעיה של ניגוד עניינים שבין מכוני הרישוי או המוסכים או חנויות שקיימות ליד המכונים, יוצרת איזשהו מצב של קונפליקט בין הרצון של המכונים להשיא את ריווחיהם לעומת הצורך שלהם למלא בנאמנות את התפקיד שהוטל עליהם על פי סמכויות חיצוניות, לטוב ולרע, מה שהועבר אליהם.

צבי ורטיקובסקי: יש פה איזשהו מתח לא רצוי שצריך לתת עליו את הדעת על מנת למצוא פתרון יותר טוב.

צבי ורטיקובסקי: בשנים 2010-2009 הגיעו גם תלונות למשרד התחבורה על מכוני רישוי שאישרו תקינות לכלי רכב שלמעשה לא תקינים.

צבי ורטיקובסקי: תופעות כאלה מוצאים מדי פעם גם במסגרת הביקורות שעושות הניידות בכבישים – רכבים שלפני זמן לא רב יצאו מבדיקה במכוני הרישוי נמצא שקיבלו אישור תקינות למרות שהם לא תקינים.

צבי ורטיקובסקי: גם למשרד מבקר המדינה זורמות תלונות מפעם לפעם ויש תלונה שנמצאת בטיפול בין מנכ"ל משרד התחבורה לביננו גם בעזרתו של עוזר מבקר המדינה למלחמה בשחיתות, על משאיות שחייבות באישור של קצין בטיחות לקראת העברתן למכוני רישוי ואין את האישור הזה ולא מקפידים של קבלת האישור הזה.

צבי ורטיקובסקי: תופעה דומה קורת לגבי מלגזות שמאושרות עם ליקויים בטיחותיים.

צבי ורטיקובסקי: המשרד גם לא בדק מגישי בקשות לפתיחה והקמת מכוני רישוי אם יש להם עבר פלילי ולכן קורות תופעות שיש מכוני רישוי שלבעליהם רקע פלילי והמשרד אפילו גם לא מצא צורך לבוא ולהתלות את ההרשאה שניתנה להם.

צבי ורטיקובסקי: לגבי המוסכים: הוזכר שיש פה צורך בתדירות מוגדרת וקבועה של ביקורות.

צבי ורטיקובסקי: בסופו של דבר התדירות יותר נמוכה משהיא צריכה להיות.

צבי ורטיקובסקי: ויותר מזה, ניתנה על-ידי סגן מנהל אגף ביטחון במשרד התחבורה הוראה כי אין להיכנס ליישובים ערביים ללא ליווי משטרתי.

צבי ורטיקובסקי: זה נעשה ללא תיאום עם המשטרה והתוצאה היא שלא מפקחים יותר מחמש שנים, נכון למועד הביקורת.

צבי ורטיקובסקי: לגבי מחלקת האכיפה: מוטל על צוות מצומם לאכוף את החוק על 500 מוסכים וגם זה מהווה בעיה וחולשה מבחינת הפיקוח.

צבי ורטיקובסקי: משטרת ישראל, במסגרת מלחמתה בתאונות הדרכים או בבעיה של המוסכים הלא-מורשים, עשתה ביקורות, לדוגמה: ב-2008 בוצעו 751 ביקורות שמתוכן 318 היו מוסכים בלתי מורשים; אחר כך, ב-2009 הייתה ירידה בכמות הביקורות אבל נבדקו 514 מקרים, 198 מתוכם היו מוסכים בלתי מורשים.

צבי ורטיקובסקי: במהלך השנים 2009-2003 ירד מספר כלי הרכב שתקינותם נבדקה על-ידי מחלקת ניידות.

צבי ורטיקובסקי: במקום שאנחנו נהיה בתהליך של עלייה של הגברת הפיקוח והאכיפה – המגמה היא הפוכה.

צבי ורטיקובסקי: ברשותך, אני רוצה לסכם ומסתפק במילות פתיחה קצרות ולומר שבעצם מדובר פה על ממצאים שבעיני משרד מבקר המדינה הם חמורים, בתחום שהוא רגיש, וכפי שאדני ציין: מדובר בדיני נפשות.

צבי ורטיקובסקי: אי אפשר לעבור על זה לסדר היום ואנחנו מצפים שמרד התחבורה ומשטרת ישראל יגבירו את הפיקוח והאכיפה על התחום הזה כי הוא מהווה – גם על פי מחקרים שנעשו בחוץ לארץ – נדבך חשוב במלחמה בתאונות הדרכים.

אורי אריאל: תודה רבה.

אורי אריאל: עוזי, אתה מנכ"ל היום?

עוזי יצחקי: כן.

עוזי יצחקי: אני ממלא מקום מנכ"ל משרד התחבורה.

אורי אריאל: אתה ממלא מקום או מנכ"ל?

עוזי יצחקי: אני ממלא מקום.

אורי אריאל: למה לא עושים אותך מנכ"ל?

אורי אריאל: זאת החלטה שהוועדה כבר מקבלת וממליצה לשר למנות את מר יצחקי למנכ"ל.

אורי אריאל: המציאות שיש ממלא מקום היא בסדר אבל זה לא טוב.

אורי אריאל: צריך מישהו קבוע שיודע שזה התפקיד שלו.

אורי אריאל: אנחנו מאחלים לך בהצלחה.

עוזי יצחקי: תודה, תודה רבה.

אורי אריאל: בבקשה.

אורי אריאל: בוא נשמע את תגובתכם, אם אפשר בקצרה.

אורי אריאל: אחרי זה – המשטרה.

אורי אריאל: מי מדבר מטעם המשטרה?

אורי אריאל: מי פותח?

מאיר אור: השאלה באיזה פן אתה רוצה לשמוע.

מאיר אור: אם זה הפן של התאונה – זה אנחנו.

אורי אריאל: אני רוצה להסביר פה משהו, ברשותך עוזי.

אורי אריאל: אנחנו לא דנים היום בתאונה.

אורי אריאל: אנחנו נשמח לשמוע אם יש לכם חידושים או שתעדכנו אותנו מה העלו עד כה הממצאים על התאונה.

אורי אריאל: אנחנו רוצים בעיקר לדון בתופעה.

אורי אריאל: הרי התאונה הזאת, לא עלינו, קרתה.

אורי אריאל: עכשיו השאלה המרכזית פה מבחינתי היא איך זה לא יקרה עוד פעם.

אורי אריאל: זה חשוב ללמוד ממה שהיה.

אורי אריאל: תחליטו ביניכם, נשמע גם על התאונה ואחרי זה על המערך כולו.

אורי אריאל: בבקשה, עוזי.

עוזי יצחקי: קודם כל, תודה רבה.

עוזי יצחקי: אני רוצה להודות לך באופן אישי על כינוס הישיבה הזאת – אכן ישיבה חשובה מאוד ובהחלט זאת הזדמנות להציג את הממצאים לדוח הביקורת שבוצע בתיאום אתנו, בסיוע שלנו, אנחנו שמחנו מאוד על הדוח הזה.

עוזי יצחקי: אנחנו בכלל רואים גם בדוחות מבקר המדינה וגם בדוחות פנימיים – נמצאת פה מבקרת הפנים של מרד התחבורה, גב' אורית קרופ – ככלי ניהולי, חשוב מאוד לתיקון ליקויים, לבקרה ולמעקב ולשיפור התפקוד של משרד התחבורה.

עוזי יצחקי: אני כבר רוצה לבוא ולומר, עוד לפני המצגת, שאנחנו לקחנו את הדוח הזה עוד במהלך ביצוע הביקורת עצמה: התחלנו לזהות את הנקודות החלשות, תיקנו את כל הליקויים שניתן היה לתקן באופן מידי.

עוזי יצחקי: ליקויים אחרים – כמו שאני אפרט – גם נמצאים בתהליך ביצוע ואני יכול לומר שאנחנו נמצאים גם במקום אחר לגמרי.

עוזי יצחקי: העיתוי של בדוח השתלב גם עם שינויים פרסונליים במחלקת שירותי תחזוקה במשרד התחבורה: אנחנו החלפנו שם את המנהל הוותיק שעשה עבודה טובה אבל היה הרבה שנים בתפקיד עם סטטוס ללא הרבה שינויים.

עוזי יצחקי: הגיע מהנדס רכב, אלכס, שהביא אתו רוח חדשה.

עוזי יצחקי: הדוח הזה גם היה לו כלי ניהולי ואמצעי חשוב מאוד לתיקון הליקויים ועוד מעט אתם תראו איזה דברים בוצעו.

עוזי יצחקי: לגבי תאונות הדרכים, כמו שאמר כבוד היושב-ראש ויש לנו גם נתונים שפרסמה הרשות הלאומית בדוח שהוציאה – נמצא פה מנהל הרשות הלאומית לבטיחות בדרכים מר רון מוסקוביץ – הם מוציאים דוח יומי.

עוזי יצחקי: אנחנו נמצאים במגמה, לא רק השנה הזאת אלא בכלל, של ירידה בתאונות דרכים.

עוזי יצחקי: מבוצעת פעילות ענפה מאוד מצד הממשלה.

עוזי יצחקי: מושקעים תקציבי ענק, אם זה בתשתיות תחבורה, בתשתיות "סלחניות", אם זה בהסברה, אם זה בחינוך, אם זה בענישה, באכיפה שעושה המשטרה עבודה מאוד משמעותית.

עוזי יצחקי: בכל הדברים הללו אנחנו במגמה של מספר שנים של ירידה בתאונות הדרכים וזה מה שאנחנו צריכים להמשיך ולשאוף אליו ואנחנו מתחייבים לעשות את זה.

אורי אריאל: יש הגדרה כמותית בעניין הזה?

עוזי יצחקי: כן.

עוזי יצחקי: לפי דוח ועדת שיינין, עוד בשנת 2005 דברו על הגעה ל-300 הרוגים בשנת 2015.

עוזי יצחקי: מאז אותו דוח ירדנו מתחת ל-400 הרוגים בשנה.

עוזי יצחקי: כל הרוג – ואנחנו ראינו בתאונה המזעזעת בשבוע שעבר – זה עולם ומלואו, זאת משפה שנהרסת וזה דברים איומים וקשים והרס לחברה הישראלית, אבל - - -

אורי אריאל: כמה הרוגים היו ב-2011?

עוזי יצחקי: היו 385 הרוגים.

רון מוסקוביץ: 382.

אורי אריאל: 382 הרוגים.

אורי אריאל: ב-2015 אמורים להיות ב-300?

עוזי יצחקי: כן.

עוזי יצחקי: בקצב הזה אנחנו אמורים להיות ב-300.

עוזי יצחקי: כבוד היושב-ראש, אני רוצה לציין - - -

אורי אריאל: זה פער גדול, לא?

עוזי יצחקי: אנחנו נגיע אליו בהשקעות האלה.

עוזי יצחקי: היו שנים בעשור הקודם שהגענו ל-500 ו-600 הרוגים ובשנות ה-90; היו גם 700 הרוגים.

אורי אריאל: בוא לא נפליג לשם.

אורי אריאל: תסתכלו, בבקשה, לעתיד.

עוזי יצחקי: על העתיד אנחנו מסתכלים.

עוזי יצחקי: אנחנו במגמת ירידה ואנחנו רוצים להמשיך את המגמה.

עוזי יצחקי: שואפים ומתחייבים לעשות את הכול.

עוזי יצחקי: גם המצלמות שהכניסה המשטרה, גם ההשקעות האדירות של מיליארדים בתשתית: הקמת מסילות ברזל, כבישים, מחלפים.

עוזי יצחקי: יש לזה תוצאות - - -

אורי אריאל: עוזי, ברשותך נתמקד במוסכים - - -

עוזי יצחקי: אני אדלג על העניין של התאונה.

עוזי יצחקי: אם תרצו – תשאלו את המשטרה.

עוזי יצחקי: גם צוות שלהם בדק.

עוזי יצחקי: אני רק אציין לעניין הזה: המכון הזה נבדק בפעם האחרונה ב-29 באפריל 2012, דהיינו כשלושה שבועות לפני התאונה המחרידה.

עוזי יצחקי: גם בסביבות המכון ובכבישים באזור, ניידות הבטיחות – עוד מעט אני אגיד עליהן כמה מילים במצגת תיקון הליקויים – נעשתה עבודה מאוד משמעותית - - -

אורי אריאל: מה היה בדוח על המכון?

אורי אריאל: אם כבר אמרת, אז תגיד לנו גם מה - - -

עוזי יצחקי: מבחינת המכון, הרכב עבר טסט ב-14 בפברואר - - -

אורי אריאל: שנייה עוזי, ברשותך.

אורי אריאל: חברים, אני שואל שאלות – תנסו לענות לי עליהן.

עוזי יצחקי: כן.

אורי אריאל: מה הייתה התוצאה לגבי המכון.

אורי אריאל: לא הרכב הזה הספציפי.

אורי אריאל: המכון עבר את הבדיקה?

עוזי יצחקי: לא נמצאו ממצאים חריגים כנגד המכון.

עוזי יצחקי: אתם תראו שנגד מכונים אחרים כן נמצאו ופעלנו בהתאם.

עוזי יצחקי: לגבי העניין של הליקויים: אני חילקתי את המצגת הקצרה כך שתיתן מענה לכלל הנושאים שעלו בדוח.

עוזי יצחקי: דבר ראשון: פיקוח ישיר על מכוני הרישוי.

עוזי יצחקי: יש שמונה מפקחים שהם גם מפקחים על מכוני רישוי, גם על מוסכים אבל בחלק הזה אני מדבר על מכוני הרישוי.

אורי אריאל: יפה מאוד שיש יציבות, אבל למה זה לא עולה?

עוזי יצחקי: בשנת 2010 היו 300 ביקורים ואכן לא עמדנו בקריטריון של תדירות הביקורים שאנחנו הצבנו לעצמנו.

עוזי יצחקי: בשנת 2011, שימו לב, אנחנו הכפלנו ושילשנו את מספר הביקורים וגם ב-2012 אנחנו עומדים בציפיות.

אורי אריאל: בציפיות של מי?

אורי אריאל: אני שואל למה מספר המפקחים לא עולה?

אורי אריאל: ממלא מקום המנכ"ל, אני רואה 8.

אורי אריאל: יציבות זה דבר טוב אבל - - -

עוזי יצחקי: בהמשך מצבת המפקחים אמורה לגדול.

עוזי יצחקי: זה גם צוין בדוח - - -

אורי אריאל: סליחה שאני קוטע אות עוד פעם.

אורי אריאל: אני מצטער על הקטיעות המרובות.

אורי אריאל: אני מבקש מכל הנוכחים: אני לא מכיר את המושגים "בהמשך", "בעתיד", "יהיה בסדר" – לא יהיה בסדר שום דבר.

אורי אריאל: מי שמדבר, אומר משהו, יגיד תאריך, בסדר?

אורי אריאל: תאריך.

אורי אריאל: למשל, בחודש זה וזה, במקום 8 יהיו איקס, בסדר?

אורי אריאל: ואז קודם כל נבין ואחרי זה גם נוכל לעקוב כי אחרת הביטוי "זה יהיה בעתיד" - - -

עוזי יצחקי: אני אקדים ואומר:

עוזי יצחקי: השלמנו עבודת מטה יחד עם משרד האוצר לגבי תועלת כלכלית כתוצאה מהגברת הפיקוח – יש הסכמה.

עוזי יצחקי: בתוכנית העבודה, בתוך שנתיים וחצי אנחנו נגדיל את מספר המפקחים בעוד 18 מפקחים לטובת פיקוח על מוסכים ומכוני רישוי.

אורי אריאל: ממלא מקום מנכ"ל משרד התחבורה, ב-2012, האם יתווספו פקחים?

עוזי יצחקי: במחצית השנייה של 2012 - - -

אורי אריאל: עכשיו אנחנו בחודש מאי.

אורי אריאל: אני שואל כמה פקחים נוספו ב-2011 וכמה ב-2012?

עוזי יצחקי: שאלה נכונה.

עוזי יצחקי: אנחנו חילקנו את הקליטה של ה-18 שאמורים להיקלט במשרד התחבורה על פני שלוש שנים.

עוזי יצחקי: השאיפה היא שבמחצית השנייה של 2012 אנחנו נקלוט 6 פקחים נוספים.

אורי אריאל: אני לא אניח לכם, תסלחו לי שזה ככה.

אורי אריאל: מתי ייצא המכרז לקליטת 6 עובדים לתחום הזה?

אורי אריאל: הרי אתה צריך להוציא מכרז, אחרת לא יהיו עובדים.

אורי אריאל: להוציא מכרז לוקח חודש, אחרי זה לפתוח אותו לוקח חודשיים, אחרי זה ככה וככה - - -

עוזי יצחקי: ברבעון השלישי של 2012 - - -

אורי אריאל: מתי תוכל לדווח לוועדה בכתב – לא צריך לבוא הנה – שיצא מכרז ואחרי זה שקלטתם אותם?

עוזי יצחקי: בסוף הרבעון השלישי של 2012 אני אדווח לכם על סיום השלב הראשון של תכנית התגבור שאתם תראו אותה עוד מעט.

עוזי יצחקי: הקדמת ועניתי.

עוזי יצחקי: מבחינת המכונים, אתם רואים שאנחנו גם הגדלנו את מספר הביקורים.

עוזי יצחקי: ביקור של מפקח זה ביקור מאוד מקצועי, הוא נכנס ומלווה רכב בבדיקה עצמה.

עוזי יצחקי: הוא גם מבצע בדיקה לרכב שסיים את מבחן הרישוי זה עתה, רואה האת הטפסים, בוחן את - - -

אורי אריאל: אני יכול להצטרף אליכם לאיזה ביקור?

עוזי יצחקי: אני אשמח מאוד ואנחנו כבר נארגן עם מנהלת הוועדה בדיקה במכון רישוי, במוסך - - -

אורי אריאל: לא חייבים להודיע להם, כן?

אורי אריאל: שלא יהיה להם עומס.

עוזי יצחקי: להפך, נעשה את זה כביקורת פתע וגם אני אצטרף ונצא לפעילות של ניידת בטיחות.

אורי אריאל: צבי, אתה רוצה להצטרף אלינו?

אורי אריאל: נזמין אתכם אם תרצו.

צבי ורטיקובסקי: היינו בשטח.

עוזי יצחקי: כבר היום נקבע את המועד.

עוזי יצחקי: נצטרף גם לניידת בטיחות ונארוב לרכב שזה עתה סיים את בדיקת הטסט בשנתי, נעביר אותו בדיקה ונראה את הממצאים, כמו שאנחנו עושים בשוטף.

עוזי יצחקי: כתוצאה מהפעילות המתוגברת כנגד מכוני רישוי בשנה האחרונה נסגרו מספר מכונים: מכון היימן באשדוד, מכון עטרות, עד-הלום באשדוד, מכון אלן בחולון ויש פה עוד רשימה.

אורי אריאל: תדלגו על זה בבקשה.

אורי אריאל: מה יש לנו עוד?

עוזי יצחקי: מבחינת פיקוח ישיר על מוסכים: אותם שמונה מפקחים מבצעים ביקורים במוסכים.

עוזי יצחקי: אנחנו נכנסים למוסך ובודקים אם באמת הוא מבצע את הטיפול כנדרש, אם הטיפול מבוצע בהתאם להוראות היצרן.

עוזי יצחקי: אנחנו מקבלים תלונות ציבור ומגיעים לאותם מוסכים שנמצאים - - -

אורי אריאל: כמה תלונות קיבלתם ב-2011?

אורי אריאל: מאות, אלפים?

עוזי יצחקי: בסביבות 600 תלונות.

עוזי יצחקי: נכון, אלכס?

אלכס בוגטיקוב: כן.

אורי אריאל: אתם מעודדים את זה?

אורי אריאל: אתם נותנים לזה פרסום?

אורי אריאל: כדי שאני, הקליינט, אדע שאני יכול לפנות לאלכס באינטרנט, בפקס.

עוזי יצחקי: בהחלט.

אורית קרופ: באתר האינטרנט יש טפסים מקוונים ואפשר לפנות, איך, מה הכללים וכדומה.

אורי אריאל: זה לא ראוי לפרסום נוסף, ציבורי, בכלי התקשורת השונים?

עוזי יצחקי: שאלה נכונה ומדויקת.

עוזי יצחקי: במסגרת הרפורמה שאנחנו מיישמים להגברת התחרות בענף הרכב כתוצאה מהוועדה הציבורית בראשות פרופסור זליכה, חלק מהפעילות אל מול הציבור יהיה להגביר את המודעות גם בעניין של חלקי חילוף וגם בעניין של טיפולים במוסך.

אורי אריאל: איך אתם מפקחים על המוסכים בג'נין, למשל, או בקלקיליה?

עוזי יצחקי: נאמר פה שהייתה הנחייה שלא להיכנס למקומות רגישים, זה לא רק ממחוץ - - -

אורי אריאל: ג'נין לא מקום רגיש.

עוזי יצחקי: לא, לא.

עוזי יצחקי: סליחה.

עוזי יצחקי: ג'נין – יש איסור בחוק שחוקק פה לפני שנתיים – הצעת חוק שתואמה עם משרד התחבורה – אסור טיפול במוסך שהוא בשטחים וגם יחידת אתג"ר וגם המשטרה וגם הצבא במחסומים, כאשר מגיעים רכבים שיוצאים משם, נבדקים.

עוזי יצחקי: כבר הוגשו עשרות כתבי אישום כנגד אנשים שטיפלו בשטחים.

עוזי יצחקי: האיסור מוחלט.

עוזי יצחקי: לא מזמן גם נתפסו כמה רכבים של חברות השכרה וליסינג על מובילית והעניין הזה הוא בניגוד לחוק.

אורי אריאל: אם אפשר, שהמשטרה תתייחס לזה גם כן בדברים שלה.

עוזי יצחקי: נמשיך.

עוזי יצחקי: פיקוח ישיר על מוסכים לא חוקיים: לצערנו הרב, קיימת תופעה רחבה מאוד – אנחנו מדברים היום על כ-300-250, המספר ירד מאז שהיה דוח הביקורת.

עוזי יצחקי: ההערכה שלנו היא שבין 250 ל-300 מוסכים בלתי חוקיים פועלים בארץ.

עוזי יצחקי: מדובר על "מוסכי מדרכה" של בעלי מקצועות ממוסכים סדירים, שבשעות אחר הצהריים ובשישי-שבת מטפלים ברכבים של השכנים.

עוזי יצחקי: קיימת גם תופעה במושבים ובמקומות מסוימים של "מוסכי חצר" מאחורי הבתים.

עוזי יצחקי: אנחנו מבצעים פעילות ענפה.

עוזי יצחקי: יש לנו ארבעה מפקחים ייעודיים, אך ורק לעניין הזה, עובדים על הרבה מידע שמגיע, על הרבה מודיעין - - -

אורי אריאל: הארבעה האלו הם מעבר לשמונת הפקחים?

עוזי יצחקי: כן.

עוזי יצחקי: אנחנו תופסים מאות כל שנה ומגישים כתבי אישום.

עוזי יצחקי: יש קנסות שנותנים בתי המשפט אבל עדיין אנחנו לא מרגישים שאנחנו מצליחים למגר את התופעה.

עוזי יצחקי: גם החשיבות של ההסברה בקרב הציבור שצריך לטפל אך ורק במוסכים חוקיים גם אם זה עולה עוד כמה שקלים יותר.

עוזי יצחקי: וגם הרתעה כנגד אותם אנשים צריכה שיפור.

עוזי יצחקי: הבאתי – אין לי זמן להראות – אבל הבאתי תוצאות - - -

אורי אריאל: תתקדם, בבקשה.

עוזי יצחקי: הבאתי תוצאות של בתי משפט לעניינים מנהליים של הפעלת מוסך במשך שלוש וחמש שנים שקיבל על זה קנס של 200, 500 ו-900 שקל.

אורי אריאל: לא 200,000, אלא 200?

עוזי יצחקי: 200 שקלים חדשים.

אורי אריאל: למה?

אורי אריאל: זאת בעיה בחוק או בעיה של השופטים?

עוזי יצחקי: זאת מדיניות.

אורי אריאל: מדיניות של מי?

עוזי יצחקי: מדיניות של בתי משפט להקל.

עוזי יצחקי: זה לא נראה ולא נתפס – אחרי שנתיים, מקבל 900 שקל קנס, 200 שקל קנס.

אורי אריאל: ממלא מקום המנכ"ל, אני מבקש שתוציאו בבקשה מכתב למנהל בתי המשפט.

אורי אריאל: הם יודעים, כשהם רוצים, לעשות השתלמויות ודגשים לשופטים.

אורי אריאל: אני מציע שתוציאו מכתב עם הדוגמאות האלה, עם העתק אלינו, ואני גם אעשה את שלי: אני פוגש אותם מעת לעת, אני אדבר איתם.

עוזי יצחקי: אנחן נעשה את זה.

עוזי יצחקי: מאה אחוז.

עוזי יצחקי: מבחינת ניידות הבטיחות: כפי שהתחייבנו בדוח מבקר המדינה, הרשות הלאומית סייעה לנו ואנחנו הגדלנו את כמות הניידות משש ניידות לשבע ניידות.

עוזי יצחקי: אנחנו גם יכולים לראות את זה בנתונים – כבר יש גידול של הבדיקות ב-2011 וגם ב-2012 היעד שהצבנו לעצמנו הוא כמעט 50,000 בדיקות של כלי רכב.

אורי אריאל: כמה עולה ניידת כזאת?

עוזי יצחקי: 200,000 שקל לרכישה וזיווד, עוד כמה אלפים בחודש על ההפעלה ובעיקר, כבוד היושב-ראש, זה כוח האדם: רב-בוחן, בוחן ופקיד או פקידה שמפעילים את הניידת.

עוזי יצחקי: אבל גם בעניין הזה הגדלנו את כמות המפקחים ואנחנו מתקדמים הלאה.

עוזי יצחקי: מבחינת שיפורים בתחום שרותי תחזוקה – הרשימה הזאת מעניקה מענה לכלל הליקויים בדוח המבקר: מבוצע פיקוח בשבתות ובחגים, הוספנו עוד כוח אדם – בני מיעוטים – שיעבוד בשישי-שבת; עובד שלא היה מועסק בשישי-שבת עובד כעת גם בשישי-שבת, אחד בדרום ושניים בצפון; פותחה מערכת ממוחשבת לדיווח וניתוח תוצאות הפיקוח; מערכת ממוחשבת לשמירת היסטוריה למוסכים מורשים; מכוני הרישוי שחוברו ב-On-line, מערכת בקרה על ביצוע תכניות עבודה – זה מתוך דוח המבקר; דיווח אישורי תקינות ממוסכים מורשים; מאגר נתוני יצרן; נתונים דגמי מנוע; טפסים אלקטרוניים לפניות הציבור באינטרנט; ציידו את המפקחים המחוזיים במחשבים ניידים; שילבנו מערכות ממחושבות עם מערכות נוספות; אימצנו מדיניות חדשה בתחום מכוני רישוי וגם ארבעת המכרזים החדשים שיצאו למכוני הרישוי כוללים כבר את הליקויים שהצביעו עליהם בדוח המבקר – אי אפשר שיהיה אדם עם עבר פלילי; קבענו נהלי עבודה מעודכנים; פיתחנו את אתר האינטרנט; הוספנו עוד כלי רכב אחד לפיקוח.

עוזי יצחקי: יחד עם האוצר, כתוצאה מדוח מבקר המדינה, ביצענו עבודת מטה כוללת – גם משרד האוצר, גם משרד התחבורה, לתגבור מערך הפיקוח.

עוזי יצחקי: התוצאות של העבודה הושלמו לפני כחודש.

עוזי יצחקי: גם האוצר שם ידו ואישר את התוצאות של העבודה.

עוזי יצחקי: אנחנו נבנה מערך פיקוח מוגבר על-ידי תוספת של 19 פקחים – לא 18 – כאשר חילקנו את הקליטה לשלוש שנים.

עוזי יצחקי: אני אתן לכם דיווח על ששת הראשונים כאשר ייצאו המכרזים.

עוזי יצחקי: אנחנו נרכוש 8 כלי רכב ייעודיים למשימה הזאת כתוספת לכלי הרכב הקיימים.

עוזי יצחקי: אנחנו רוצים להגיע למצב, כתוצאה מהביקורת, שהבדיקות יהיו הרבה יותר מקצועיות.

עוזי יצחקי: גם אנחנו נוכחנו לדעת שמפקח היה נכנס היה בודק אם הטלפון עובד או לא עובד או אם יש או אין שלט או מה גודל השלט.

עוזי יצחקי: אנחנו נעשה בדיקות הרבה יותר מקצועיות, בדיקות איכותיות – ניכנס ממש להיבטים מקצועיים.

עוזי יצחקי: ייעול האכיפה כנגד מוסכים לא חוקיים, הגברת יכולת ההרתעה באמצעים משפטיים – אותה פנייה שציינתם להנהלת בתי המשפט ולהעניק לפקחים שלנו ולמשרד התחבורה סמכויות ענישה מנהלתיות של קנסות מחמירים, כלומר, שלנו גם תהיה הסמכות לתת קנסות מנהליים.

אורי אריאל: לגבי מה שאמרת על בתי המשפט: כמה הם יכולים לתת מבחינת הקנסות?

עוזי יצחקי: יש פה גם דוגמאות של עשרות אלפים.

עוזי יצחקי: הנה דוגמה של מוסך ללא רישיון שקיבל 50,000 שקל קנס – כלומר, אם הם רוצים הם יכולים לתת.

רונן לוי: בממוצע הוא 3,000 שקל אחרי 10 שנים של דיונים ואחר כך הוא לא נסגר – אין מי שיסגור אותו.

עוזי יצחקי: עוד מעט נשמע גם אותך.

עוזי יצחקי: מתן רישיון להפעלת מוסכים ומכוני רישוי על בסיס רישיון תקופתי – אנחנו בודקים כל גוף באופן יעיל.

עוזי יצחקי: ודבר שאתה ציינת אותו אתה בעצמך:

עוזי יצחקי: הגברת מודעות הציבור לתחזוקת כלי הרכב וטיפול במוסכים חוקיים.

אורי אריאל: תודה רבה.

אבנר פלור: אני מנהל אגף הרכב.

אבנר פלור: אני רוצה להוסיף עוד שתי נקודות חשובות שמתייחסים אליהם בדוח וגם אתה, אדוני היושב-ראש.

אבנר פלור: קודם כל, אנחנו מבצעים ביחד עם מחלקת האבטחה פעם בשבוע פיקוח ביישובים ערביים, גם על בתי מסחר וגם על מוסכים מורשים ומוסכים בלתי מורשים.

אבנר פלור: אנחנו מבצעים יחד עם יחידת אתג"ר וניידות הבטיחות שלנו מבצעים בצפון ובדרום, זה גם חלק מכל מערך הפיקוח.

אורי אריאל: טוב.

אורי אריאל: מי מהמשטרה?

גיא ניר: יחידת אתג"ר תפתח.

אורי אריאל: איפה יושבת אתג"ר היום?

גיא ניר: אתג"ר יושבת היום בתוך יחידת לה"ב בעיר לוד.

גיא ניר: היא חלק מיחידת לה"ב.

גיא ניר: כל היחידות הארציות היום תחת קורת גג אחת בתוך אגף חקירות במודיעין.

גיא ניר: ראשית, לגבי מספר כלי הרכב בישראל: צריך לזכור שהמספר הזה גם עולה משנה ולשנה ואנחנו הולכים לפגוש את המספר 3 מיליון כלי רכב בתוך זמן לא רב.

גיא ניר: המשמעות היא שעליית מספר כלי הרכב מייצרת ביקוש.

גיא ניר: גם ביקוש לחלקי חילוף זולים וגם לתיקונים, כשיש יותר כלי רכב יש יותר צורך בתיקונים, כך שמהבחינה הזאת אנחנו רואים שסוגיית המוסכים פורחת ולכן גם יש זליגה לשטחים, אני תכף אתייחס לזה.

גיא ניר: לנו יש שת"פ עם משרד התחבורה.

גיא ניר: אנחנו הולכים לעשות הרבה מאוד ביקורות מדי שנה - - -

אורי אריאל: מה זה "הרבה מאוד"?

אורי אריאל: דברו איתי במספרים.

גיא ניר: אנחנו מבצעים 400 ביקורות רישוי בשנה במוסכים.

גיא ניר: המספר הזה ירד בשנים האחרונות.

גיא ניר: אנחנו פועלים על בסיס חוק הרישום שמאפשר לנו להיכנס למוסך ולבדוק את המלאי במוסך ולראות בדיוק כל חלק שמופיע באותה רשימת חלקים בחוק הרישום מאיפה הוא הגיע, מי שילם עליו ומי קיבל אותו.

גיא ניר: אנחנו פועלים על פי אינטרס מרכזי: הורדת מספר הגניבות במדינת ישראל.

גיא ניר: זאת אומרת, על-ידי תקיפת הביקוש לחלפים זולים - - -

אורי אריאל: כמה מכוניות נגנבו בשנת 2011?

גיא ניר: בשנת 2011 נגנבו 21,400 מכוניות.

אורי אריאל: לעומת 2009?

גיא ניר: לעומת 2009 הייתה עלייה של 3.6%.

גיא ניר: בעוד שמשנת 2006 חלה ירידה מ-36,000 גניבות, אנחנו קצת בעלייה בשנתיים האחרונות.

אורי אריאל: יען כי?

גיא ניר: אני לא יודע אם זה המקום פה לפתוח אבל כיוון שהיושב ראש שאל: ככל שלנו יותר קשה לפעול בשטחים, בשטחי הרשות הפלסטינית, ככל שהצבא מסיר מחסומים – אנחנו מוצאים פריחה כלכלית גבוהה יותר בשטחי הרשות וקושי משמעותי כריבון לפעול כגוף אכיפה.

גיא ניר: זה במשפט אחד.

גיא ניר: לנו יש אינטרס משותף עם משרד התחבורה – ציינו פה אבנר וגם עוזי – אנחנו עובדים יחד, אנחנו מקיימים ביקורות משותפות, מספר עשרות בשנה.

גיא ניר: היינו מאוד שמחים לעשות יותר ואפילו הצענו למשרד התחבורה, גם בסופי שבוע וגם בשטחים וגם בכל מקום שהם צריכים או חשים קושי אכיפתי לפעול – אנחנו נשמח לתגבר אותם בשוטרים, גם אין לנו את האינטרס הישיר, מתוך הבנה שהמוסכים הם חלק מהמקום הזה ויש לי פה נגד המוסכים הלא מורשים.

גיא ניר: צריך לזכור גם שיש שוק של אופנועים: 15% מגניבות הרכב במדינת ישראל זה אופנועים.

גיא ניר: זה שוק בעייתי מאוד כי שם חוק הרישום פחות חזק, קשה מאוד לסמן או לתייג חלקים של אופנוע וזה עושה את זה משהו מאוד אטרקטיבי וזאת תופעה בעייתית כשלעצמה.

גיא ניר: בשנת 2011 קיימנו קרוב ל-400 ביקורות והתוועדנו לכ-163 מוסכים שהם לא מורשים.

גיא ניר: לנו, לצורך העניין, זה לא משנה אם המוסך מורשה או לא – אנחנו באים לחפש את אותם חלפים שחשודים כגנובים על מנת לצמצם בסוף את הביקוש לגניבות.

גיא ניר: לגבי נושא התיקון בשטחים: כמו שאמרתי, כל הסוגיה של האכיפה בשטחים היא אתגר משמעותי.

גיא ניר: אני גם לא מכיר אח ורע לזה בעולם לארגון אכיפה שעל מנת להיכנס ולפעול בשטחים אנחנו נדרשים כמובן לתיאום מראש עם הצבא, קבלת אישורים – לא תמיד אנחנו מקבלים את האישורים – אבל יחידת אתג"ר היא אולי היחידה כיום שפועלת בשטחי הרשות – גם בשטחי A וגם בשטחי B – גם נגד המשחטות וגם נגד המוסכים.

גיא ניר: מה שמעניין הוא שכשאנחנו נכנסים למוסך – אם זה בברטעה, בדיר קדיס, בנבי אליאס או בכל אחד מהמקומות הללו – בסוף אנחנו מסוגלים לפעול רק כנגד אותו ישראלי שפועל בניגוד לחוק.

גיא ניר: בעל המוסך הפלסטיני, מבחינתנו, לא מבצע עבירה.

גיא ניר: אנחנו רק יכולים לתפוס את אותם כלי רכב שמצאנו במוסך.

גיא ניר: אנחנו פותחים בין 100 ל-200 תיקים בשנה.

גיא ניר: לרוב מדובר באזרחים נורמטיביים – ישראלי שבסך בכול רוצה לתקן בזול.

גיא ניר: אני לא אתייחס כרגע למגזרים.

גיא ניר: אבל כאשר מדובר ברצידיוויסטים או בסוחרי רכב שעושים את זה – אז אנחנו פועלים יותר בחומרה.

גיא ניר: כאשר מדובר באדם קשה יום שרוצה לתקן בזול, זה נגמר בהרחקה ובתפיסה של הרכב לתקופה מסוימת.

אורי אריאל: אנחנו רק נזכיר מה זה A, B ו-C למי שלא יודע: C זה "שלנו" – אני נותן לכם סימנים – A זה "ערבים" וB- זה "בלגן" – ביטחוני שלנו ואזרחי שלהם.

גיא ניר: אני מודה שהכניסה גם ל-B – שלא נדבר על A – אבל גם ל-B היא מורכבת, היא דורשת הרבה מאוד תיאומים ובמסגרת הפעילות שלנו, בהרבה מהמקרים, אנחנו נתקלים במצב שבו אותו עבריין פלסטיני יכול לחצות קו מסוים, לעשות לנו שלום יפה ואני לא מסוגל לגעת בו יותר.

גיא ניר: אבל אנחנו באמת אולי היחידים שעדיין עושים את הפעילויות הללו בשטחים ואנחנו גם פועלים עם משרד התחבורה, מזמינים אותם, כמובן, לפעילויות.

גיא ניר: תודה.

אורי אריאל: אתה רוצה לתת לנו איזשהו דיווח?

מאיר אור: אני ראש מחלקת התנועה באגף התנועה.

מאיר אור: אני ארכז את החלק של החקירה.

מאיר אור: צריך לזכור שסך כל התאונות שסיבתן היא ליקוי מכני מאוד זניח, אנחנו מדברים על היקף של 0.3% מכלל הסיבות.

מאיר אור: אבל אני אומר שזאת סיבה מוחלטת.

מאיר אור: אין לי ספק שיש מקרים שזה גם מהווה כדבר תורם ואנחנו מכירים את הסוגיה, אבל כסיבה מוחלטת היא די נמוכה.

מאיר אור: מעבר לפעילות של החקירה, יש במשטרה 500 סיירים-בוחנים שמעבר לתפקידם כסיירי תנועה הם עוסקים גם בבחינת רכב והורדות כלי רכב לקויים מהכביש.

מאיר אור: במהלך 2011 נמצאו 30,000 כלי רכב שנמצאו בהם ליקויים – מליקויים זניחים וקטנים ועד ליקויים חמורים.

מאיר אור: אם זה ליקוי זניח – הרכב מתוקן וחוזר אלינו תוך 48 שעות - - -

אורי אריאל: מה זה "זניח"?

אורי אריאל: מנורה שבורה?

מאיר אור: מנורה שרופה, וישרים, כל מיני ליקויים שהם פחות בטיחותיים.

מאיר אור: כלי הרכב האלו חוזרים אלינו תוך 48 שעות לבדיקה חוזרת.

מאיר אור: אם הליקויים הם ליקויים בטיחותיים – ליקויים במערכות בלמים, שילדה, מתלים וכיוצא בזה – אז אנחנו מפנים את הרכב לבדיקה חוזרת במשרד הרישוי, דרך מכון רישוי, כדי שיעשו לו את הבדיקה כמו שצריך.

מאיר אור: מבחינת התאונה: אני לא אכנס לחקירה, התיק בכל זאת עדיין מצוי בחקירה, אבל חשוב לדעת שבעצם כבבר בהתחלה זוהתה איזושהי תחושה של בעיה בליקוי טכני או ליקוי מכני ברכב.

מאיר אור: כדי למצות את הבדיקה עד תום, בשיתוף פעולה עם משרד התחבורה ועם הרשות הלאומית לבטיחות בדרכים, הקמנו צוות מומחים ושילבנו גם גורמים אזרחיים מהטכניון וגם כל המהנדסים שאנחנו מסוגלים להכניס לטובת העניין על מנת לבדוק את הרכב ולמצוא בדיוק מה קרה לו, לבדוק את כל מערכות השליטה, כדי שנוכל להפיק את הלקחים, בסופו של דבר, כי התאונה, לצערנו, את הקורבנות כבר גבתה.

מאיר אור: זה לא תיק שאמור להגיע לאיזשהם הליכים משפטיים, אבל חשוב, באמת, בצד הזה לעשות את כל הצעדים הנדרשים כדי שאירוע מסוג זה לא יתרחש.

מאיר אור: אנחנו נבדוק, אנחנו רק בהתחלת הבדיקה.

מאיר אור: הצוות הזה כבר התכנס וכבר התחיל את העבודה.

מאיר אור: אנחנו רוצים לבדוק את זה, כולל בדיקת חומרים, כולל בדיקת כל המרכיבים שמו שצריך.

מאיר אור: כשיהיו לנו המסקנות וההמלצות – אנחנו נעביר אותן הלאה.

מאיר אור: כרגע אנחנו רק בתחילתה של הבדיקה.

מאיר אור: לאור הממצאים המאוד קשים של הנזק – שלא נשכח שהוא נשרף – אז הבדיקה הזאת היא קשה פי כמה.

מאיר אור: אז מעט סבלנות, אנחנו נעשה את העבודה בבדיקה של הרכב.

מאיר אור: יש אדם אחד שהייתי רוצה שתשמעו כי הזמנתם אותו באופן אישי – השוטר שהיה במקום התאונה.

אורי אריאל: כן, בבקשה.

חורש מאיר: שלום לכולם.

חורש מאיר: אדוני היושב-ראש, אני סייר בתחנת טבריה.

חורש מאיר: אני הייתי הראשון שהגעתי למקום האירוע.

חורש מאיר: אני אספר את מה שאני ראיתי, כמו שסיפרתי בימים הקודמים בתקשורת: כשאני מגיע למקום האירוע, אני מבחין ברכב כשהוא הפוך ולהבות עולות מהרכב ובעוד אזרח שמגיע למקום ומנסה להתקרב לרכב.

חורש מאיר: אני מבקש ממנו שיזוז הצידה.

חורש מאיר: תוך כדי כך הוא מוסר לי שישנה ילד קטנה שנמצאת בשיחים.

חורש מאיר: אני חובר לאותו אזרח, לוקח את הילדה שהיא בעצם הניצולה היחידה, מעלה אותה למעלה, מלטף אותה, נותן לה לשתות קצת מים, מנסה לדובב אותה – להבין מי נמצא ברכב.

חורש מאיר: היא מספרת לי שברכב יש את אבא, אימא ועוד שישה נוסעים.

חורש מאיר: לא קל לשמוע דברים כאלה מילדה קטנה ואתה יודע שעדיין הרכב בוער ויש לך עוד אנשים בפנים.

חורש מאיר: אחרי שאני מוסר את הילדה לכוחות ההצלה, אני לא חושב פעמיים ויורד למטה לכיוון הרכב עם שאר השוטרים, עורכים סריקה מקיפה של כל האזור על מנת לראות אם יש לנו ניצולים נוספים, אך לצערנו הרב, מה שהילדה מסרה זה מה שהיה.

חורש מאיר: קשה לספר את זה שוב פעם.

חורש מאיר: וכל פעם שמבקשים ממך מחדש לספר מה קרה זה מעלה בך איזשהם רגשות.

חורש מאיר: אני נזכר בתמונה של הילדה.

חורש מאיר: אני מקווה שמקרים כאלה יחזרו ושכל אחד יחשוב, גם אתם, אנחנו, בעלי משפחות, כשאנחנו עולים לרכב לנהוג כמו שצריך ולחשוב.

חורש מאיר: אני מקווה שיהיה בסדר.

אורי אריאל: אנחנו מודים לך מאוד על כל העבודה בכלל ועל התפקוד באירוע הזה בפרט.

אורי אריאל: מישהו יודע אולי לומר לנו למה גדר הבטיחות לא עצרה את האוטו?

אורי אריאל: אתם בודקים את זה?

מאיר אור: את ה מתכוון למעקה בטון?

אורי אריאל: כן.

יוסי חתוקאי: אני קצין התנועה של המחוז הצפוני.

יוסי חתוקאי: אנחנו מדברים על מקום שבו יש עקומה אנכית ואופקית שמתלבשות באותה נקודה.

יוסי חתוקאי: זאת אומרת, גם ירידה וגם סיבוב.

יוסי חתוקאי: כשהרכב קיבל תאוצה והגיע למהירות גבוהה מאוד – ואנחנו מדברים על רכב שהוא גם קצת יותר גבוה מרכב פרטי – כל זה ביחד, עם המהירות והעוצמה, כשהוא פוגע בזווית לא צמודה למעקה אלא זווית אנכית, הוא מצליח לעבור, בגלל הירידה והסיבוב, ונוחת במסלול הנגדי.

יוסי חתוקאי: רציתי לציין, שכמו שניצב משנה מאיר אור ציין, כשאנחנו הגענו למקום, פרקנו את ארבעת הגלגלים – אחד כבר ניתק מהרכב – מצאנו בגלגלים שהדיסקים היו גמורים והרפידות היו שחוקות, אלה היו העובדות.

יוסי חתוקאי: מכאן אנחנו הולכים אחורה כדי לראות איך הרכב הזה הגיע למצב שהוא הגיע.

אורי אריאל: אנחנו בסבלנות נמתין שתבדקו את הכול בצורה מסודרת.

אורי אריאל: אנחנו לא צריכים לקבל עכשיו פה גמר בדיקה.

אורי אריאל: תעשו את העבודה שלכם – אנחנו בטוחים שתעשו אותה טוב.

צבי ורטיקובסקי: שמעתי פה ניצב משנה מיחידת אתג"ר.

צבי ורטיקובסקי: אתם לא כל-כך מתייחסים לעובדה אם המוסך מורשה או לא מורשה.

צבי ורטיקובסקי: אני מבין שאתה מתכוון למוסכים שהם בתחום השטחים.

צבי ורטיקובסקי: השאלה היא מה קורה עם התייחסות המשטרה לגבי מוסכים לא מורשים בתוך הקו הירוק?

גיא ניר: כפי שציינתי, אנחנו מגיעים למוסך על פי הרשאה לבדוק אם המוסך הזה עומד בחוק הרישום שמגדיר למוסך איך עליו לטפל בחלפים, מה יש לו במוסך בסדרה מסוימת של חלפים בפריטים מסוימים – את זה אנחנו באים לאכוף בעצם.

אורי אריאל: כן, אבל אם אתה נכנס ורואה שהוא לא מורשה או שאתה לא בודק את זה?

גיא ניר: אנחנו בודקים כל מיני ליקויים.

גיא ניר: מבחינתנו, כפי שאמרתי, יש לנו את שיתוף הפעולה עם משרד התחבורה ויש את הקשר.

גיא ניר: אבל אין לי כלים לפעול כנגד אותו מוסך לא מורשה.

צבי ורטיקובסקי: אין כלים לפעול כנגד מוסכים לא מורשים?

עוזי יצחקי: פועלים.

עוזי יצחקי: אני לא חושב שהוא אמר שלא.

עוזי יצחקי: הוא מדבר על הקטע של המשטרה.

צבי ורטיקובסקי: המשטרה אומרת שהיא לא מתייחסת למוסכים לא מורשים בתוך הקו הירוק – הוא אומר שזה משרד התחבורה.

עוזי יצחקי: לא, לא.

עוזי יצחקי: תסביר.

גיא ניר: לי אין אמצעים.

גיא ניר: לא יכול בכלים משטרתיים לסגור את המקום בצעדים מנהליים.

אורי אריאל: השאלה היא כזאת, ברשותך: אתה מגיע למוסך, האם אתה בכלל בודק אם יש לו רישיון.

אורי אריאל: אם אין לו רישיון אתה לא סוגר אבל האם אתה מדווח לתחבורה?

גיא ניר: אנחנו נמצאים בקשר עם משרד התחבורה, הדיווחים עוברים.

גיא ניר: בעניין של מורשה או לא מורשה – לא מסוגל לסגור את המקום.

אורי אריאל: הבנתי.

אורי אריאל: לא לסגור.

אורי אריאל: השאלה היא אם אתה בודק ואתה מדווח?

אורי אריאל: הבנתי.

אורי אריאל: היה דיווח – אני שואל את זה, לא יודע – היה דיווח שכמה דקות לפני התאונה עצמה כבר היה דיווח למוקד שהוא מאבד את השליטה או משהו.

מאיר אור: היה דיווח.

אורי אריאל: האם המוקדנים שלכם יודעים לסייע לנהג בשעת צרה כזאת?

אורי אריאל: להגיד לו לעשות כך או אחרת.

מאיר אור: הם לא מומחים לרכב.

מאיר אור: התפקיד שלהם זה לנתב משימות משטרתיות.

מאיר אור: זה מאוד תלוי אם האיש הספציפי שיישב יש לו ידע רחב יותר, אבל זאת לא המומחיות שלו.

אורי אריאל: הבנתי.

אורי אריאל: יש פה מישהו מהמשרד לביטחון פנים?

אורי אריאל: אין לנו אף אחד.

אורי אריאל: טוב.

אורי אריאל: את זה את צריכה לבדוק, חנה.

אורי אריאל: מי יש לנו פה מאיגוד המוסכים?

אורי אריאל: בבקשה.

רונן לוי: אני יושב-ראש איגוד המוסכים בישראל.

רונן לוי: אנחנו נדבר קצת על מה שאנחנו יודעים מהשטח לגבי העניין של מוסכים או מתקנים בלתי מורשים.

רונן לוי: להערכתנו יש מעל 2,000 מוסכים או מתקנים בלתי מורשים בישראל.

רונן לוי: אני אתן רק קצת דוגמאות:

רונן לוי: בשפרעם יש להערכתנו יותר מ-50; באזור ירושלים יש יותר מ-100 - - -

אורי אריאל: תסלח לי רגע, כשאתה אומר שבשפר

אורי אריאל: עם יש 50 – נניח שלא 50, זה 40 – על סמך מה אתה יודע את זה?

רונן לוי: אנחנו כל הזמן מקבלים תלונות ויש לנו את המלשינון שלנו – המוסכים החוקיים.

רונן לוי: אנחנו מטיילים באזור - - -

אורי אריאל: וזה עובר למשרד התחבורה?

רונן לוי: ברור.

רונן לוי: אנחנו כל הזמן בפערים עם משרד התחבורה בהיבט של הדיווחים שלנו מול הדיווחים שאנחנו רואים כאן.

רונן לוי: יש אלפי מתקנים בלתי חוקיים במדינת ישראל להערכתנו, ואנחנו חושבים, שקודם כל, הארבעה או החמישה מפקחים שיש למשרד התחבורה בוודאי לא מספיקים.

רונן לוי: רק בזמן האחרון אנחנו שומעים באמת על אחד בצפון שפועל בשבתות והוא גם פועל פעם בחודש לפי מה שאנחנו יודעים לפחות.

רונן לוי: אנחנו יודעים על חוסר תקציבים וכלי רכב.

רונן לוי: אנחנו יודעים שעד לפני כמה חודשים היה רכב אחד לשלושה פקחים.

רונן לוי: אני לא מדבר על תקציבים לדלק, אני לא מדבר על שעות נוספות.

רונן לוי: אנחנו כבר מכתתים רגליים – השנה כבר הייתי כמה פעמים באגף התקציבים על מנת לעודד את משרד האוצר לתקצב את זה.

רונן לוי: כשאומרים כאן אין כשל טכני – יש לזה משמעות.

רונן לוי: כשמאיר אור אומר שאין כשל טכני או שהלמ"ס מדווח על כך שתאונות במדינת ישראל לא נגרמות בשל כשל טכני זה גם מבטא את זה שאין תקציבים לעניין, זאת אומרת שזה לא מעניין אף אחד.

רונן לוי: כשאני יושב עם החברה במשרד האוצר, עם הממונה על התקציב במשרד האוצר, זה מה שהוא אומר לי: כל עוד משרד התחבורה והמשטרה לא אומרים שיש כשל טכני אז אנחנו לא מתקצבים את זה.

רונן לוי: כשאנחנו אומרים: מה זה אין כשל טכני?

רונן לוי: כשלא חוקרים תאונות דרכים לעומק במדינת ישראל אז גם לא נדע שיש כשל טכני.

רונן לוי: עכשיו, מה זה כשל טכני?

רונן לוי: יכול להיות בצמיג שאין לו לחץ אוויר ואנחנו מכירים מחקרים בכביש 6 על 9 הרוגים בגלל צמיגים; אנחנו מכירים תאונות שבאה משאית במגזר הערבי שתוקנה על-ידי המשפחה: הבן הוא הנהג, האבא הוא הבעלים והגיס הוא המתקן.

רונן לוי: והמשאית הזו, אחרי שכיוונו את הבלמים מאחור בלי הוראות יצרן עם איזשהו חוט ברזל, הרגה את שרון אוחנה, הילד בן 23, סטודנט, מחצה אותו בכביש.

רונן לוי: אנחנו מכירים הרבה תופעות של מוסכים פירטיים שמתקנים לא לפי הוראות יצרן, אין להם זמינות למידע.

רונן לוי: יש הפקרות טוטלית בתחום החלפים במדינת ישראל בטח בכל מה שקשור בתחום גניבות הרכב והשחיטה של החלפים האלה – יש הפקרות טוטלית.

רונן לוי: ממש טוטלית.

רונן לוי: יחידת אתג"ר בדקה בשנה הראשונה לפעולתה 1,100 מוסכים.

רונן לוי: אחר כך הורדו התקציבים, ירד כוח האדם.

רונן לוי: אנחנו רואים פה מדיניות כוללת שהיא לא רק במשרד החבורה – היא באה קודם כל ממשרד האוצר.

רונן לוי: היא באה מכך שאין חקירות לעומק על המעורבות של הכשל הטכני.

רונן לוי: ברוב המקרים של תאונות הדרכים, זה נכון שהגורם האנושי הוא הראשון.

רונן לוי: אבל גורם אנושי זה גם לנסוע עם צמיגים לא מנופחים, גורם אנושי זה גם לנסוע עם צמיגים לא מתאמים באותם סרנים, גורם אנושי זה גם לשים צמיגים לא מתאימים או כל מיני ניפוחים או כל מיני שיפורים ברכבים.

רונן לוי: בסופו של דבר אנחנו עדים פה לתופעה של אלפי מכוניות שנוסעות ולא מטופלות.

רונן לוי: אני אתן קצת דוגמאות - - -

אורי אריאל: אנחנו - - -

רונן לוי: אני מבקש.

רונן לוי: דיברו כאן ונתנו כל מיני נתונים.

אורי אריאל: אני אתן לך.

רונן לוי: תודה.

רונן לוי: אני אצמצם.

רונן לוי: בדיקות האחרונות שעשתה הרשות הלאומית לבטיחות בדרכים על רכבי משא כבד, על מכוניות עם משא כבד – 42% מהמכוניות עם משא כבד היה בהן איזשהו ליקוי, מתוכן כמעט 19% עם ליקויים בטיחותיים.

רונן לוי: אנחנו יודעים על הרבה-הרבה רכבי היסעים של ילדים מהמגזר החרדי שמתוקנים – ויש לנו תמונות וצילומים ואנחנו מפעילים גם חקירות פרטיות – מתוקנים בכל מיני מסגריות, בבתים בחורשות.

רונן לוי: אני מדבר על חברות היסעים עם קציני בטיחות.

רונן לוי: המצב פה לטעמנו הוא בהפקרות טוטלית וצריך לקחת אותו לידיים.

רונן לוי: גם בהיבט הזה, אני לא מדבר על העניין שלנו כמוסכים חוקיים שזה פוגע לנו בפרנסה ב-2 מיליארד שקל בשנה למוסכים החוקיים עצמם, שזה עניין בפני עצמו.

רונן לוי: אבל בסופו של דבר אנחנו חייבים לטפל בהפקרות הזאת כי ההפקרות היא טוטלית כמעט מכל מקום.

רונן לוי: אם אנחנו מדברים על חלקי חילוף מזויפים, מכל מיני מקומות.

רונן לוי: אני מדבר על משאבות בלמים, על צלחות בילום.

רונן לוי: כשמדברים על צלחות בילום אנחנו יודעים על מוסכים שמתקינים אותן ואחרי 100 ק"מ הן נסדקות או שלא יכולות לעמוד בחום.

רונן לוי: אנחנו מדברים על חלקי חילוף מזויפים, או משומשים – הגאים, מתלים, בולמי-זעזועים – דברים זוועתיים.

רונן לוי: יש מערך ומגוון שלם של ליקויים שצריך לטפל בו ולקחת אותו לידיים.

רונן לוי: זה לא מספיק לבוא עם מצגות ועניינים – צריך לתגבר מאוד את היחידה הזאת, צריך להגביר את התקציבים שלה, צריך לעשות חקירות לעומק של תאונות דרכים וצריך גם, בסופו של דבר, להפיק לקחים ולהביא את הלקחים האלה למוסכים החוקיים.

רונן לוי: המוסכים החוקיים צריכים לדעת מה קורה: פעם אחת הצלחנו לעשות את זה עם התאונה המחרידה בה נהרגו חמישה חיילים.

רונן לוי: זה היה לפני 10 שנים.

רונן לוי: גם לחצנו מאוד על משרד התחבורה שיוציא חקירה לעומק ושנקבל הפקת לקחים במוסכים.

רונן לוי: בתאונה הזאת נהרגו חמישה חיילים בגלל אוֹם שלא חובר כהלכה באיזושהי עבודה.

רונן לוי: הצלחנו להגיע, בסופו של דבר, למוסכים ולהודיע להם, לספר להם, מה ה קרה כמו בחקירות תאונות בצבא.

רונן לוי: אני פשוט לא מצליח להבין למה הדבר הזה לא נעשה כאן במדינת ישראל.

רונן לוי: יש כאן 5,000 מוסכים חוקיים שישמחו לשתף פעולה.

רונן לוי: אף אחד מהמוסכים החוקיים לא מעוניין לשלוח אף משפחה לדרך ולסכן את חייה.

רונן לוי: הם צריכים לדעת – אם יש תאונת דרכים שיש בה בעיות צריך לדעת מה לא לעשות.

רונן לוי: מוסך שרואה צלחת בילום חדשה, מזויפת, שלא עומדת בתקנים – הוא לא יודע להגיד, הוא לא מכון רנטגן.

רונן לוי: את זה צריך לעצור לפני שזה נכנס לארץ.

רונן לוי: צריך להגיד לו אחר כך לא להשתמש בצלחות האלה.

רונן לוי: הם צריכים מידע, אבל המידע הזה לא זורם מוסכים.

רונן לוי: אנחנו כל הזמן פה בניסוי וטעייה.

רונן לוי: כל מוסך במדינת ישראל מתעסק בניסוי וטעייה על חשבון האזרחים ואת זה צריך לקחת לידיים.

רונן לוי: תודה.

אורי אריאל: תודה רבה.

אורי אריאל: עוד מישהו רוצה להוסיף לנו משהו?

יניב יעקב: אני מעמותת אור ירוק.

יניב יעקב: אני מבקש להתייחס, ברשותך אדוני, לנושא שעלה פה: אני מברך על הירידה של 19% שהוצגה במספר ההרוגים מתחילת השנה.

יניב יעקב: אני לא רוצה להעיב על האופטימיות אבל צריך לזכור שמשנת 2009 אנחנו מדברים על עלייה במספר ההרוגים.

יניב יעקב: באמת, מתחילת השנה ובחודשים האחרונים בכלל יש הרבה פעילות מבורכת, גם של משרד התחבורה, גם של הרשות, ברמה של הכנת תכנית רב-שנתית ומינויים בתחום אבל המגמה היא לא כל-כך חיובית.

יניב יעקב: אמנם מתחילת השנה - כן, אבל במבט לאחור עדיין לא.

מאיר אור: על התקופה אחורה אתה צריך לדייק – אתה הולך על 2009 שהייתה נקודת שיא.

מאיר אור: אבל אם תלך 20 שנה, 30 שנה, אתה במגמת ירידה.

יניב יעקב: 30-20 שנה?

יניב יעקב: אני מסתכל על שלושת השנים האחרונות.

רונן לוי: צריך לזכור שהמכוניות גם יותר בטוחות.

רונן לוי: אין פחות תאונות.

אורי אריאל: חברים, סליחה.

יניב יעקב: לגופו של דיון: אני אשמח לדעת גם מאתג"ר, גם ממר יצחקי, האם יש פעילות גם כנגד סוחרים של חלקי חילוף – לא בתוך מוסכים.

יניב יעקב: מתחקיר קטן שאנחנו בצענו בעמותה עלה שאתה יכול לקנות חלפים פגומים ברמות חמורות מאוד שיכולות לגרום לתאונות קשות.

יניב יעקב: האם יש פעילות גם נגד סוחרים של חלפים בלבד?

יניב יעקב: והאם יש גם כוונה להעלות את מספר ניידות הבטיחות?

יניב יעקב: האם זה חלק מתוכנית העבודה של המשרד?

אורי אריאל: טוב, חברים, תודה רבה לכולם.

אורי אריאל: אני רוצה לסכם את הדיון כך: ראשית, ראינו בנתונים שיש ירידה במספר ההרוגים ויש ירידה בתאונות קטלניות.

אורי אריאל: יחד עם זאת, אחרי הפתיחה המעודדת הזאת צריך לומר שזה רחוק מלהשביע רצון כי לעיתים, כשיש לנו בכל הלחצים שכולנו נמצאים בהם בעבודה ובעיסוקים שלנו, יש לנו רצון להשתבח בזה – זה נתון חיובי, צריך לומר את זה.

אורי אריאל: אני פונה אל משרד התחבורה, לממלא מקום המנכ"ל: צריך ואפשר לעשות יותר.

אורי אריאל: לזרז את כל הנושא הזה של תקנים, של דברים שכן מאושרים.

אורי אריאל: עד שאנחנו מסבירים מה האוצר לא נתן – יש דברים שהוא כן נתן.

אורי אריאל: איגוד המוסכים: גם אם מישהו יגיד שזאת הפרזה מסוימת - - -

רונן לוי: של מה?

אורי אריאל: גם אם מישהו יגיד – אני לא אמרתי על דבריך שהם הפרזה.

אורי אריאל: אין לי דרך לבדוק.

אורי אריאל: אבל בסדר, זה לא 2,000 מוסכים לא מורשים זה "רק" 1,300 נניח, אז מה?

אורי אריאל: זה כן בסדר?

אורי אריאל: תעשו פה אינטגרציה של כל הכוחות: אתם עובדים עם המשטרה, אנחנו עומדים לרשותכם, מבקר המדינה – תשתמשו בכל הכלים.

אורי אריאל: בסוף יש די הרבה כלים.

אורי אריאל: זה נושא שנמצא במודעות הציבור – הוא לא דחוק בצד.

אורי אריאל: לא עלינו, מעת לעת יש לנו תזכורות נוראיות, כמו לפני שבוע עם משפחת אטיאס.

אורי אריאל: אני חושב שצריך לעשות עוד מאמץ, מעבר לכל המאמצים.

אורי אריאל: זה נכון, לפני 20-10 שנה היה יותר קשה, בינתיים יש תשתית הרבה יותר טובה, יש מכוניות הרבה יותר בטוחות – זה עולם שלם ואנחנו לא נפתח אותו פה עכשיו.

אורי אריאל: בסך הכול, אתה ואני וכל אחד פה מודאג מזה שיש הרוג אחד – לא צריך שניים.

אורי אריאל: אנחנו לא בתחרות פה, בסוף מוטל עליכם – לכם יש גם אחריות – אנחנו יכולים לבקר, לעקוב, לעורר.

אורי אריאל: אם צריך ללחוץ, אמרתי שאני אפנה להנהלת בתי המשפט כדי שישנו את ההתייחסות לנושא הזה בענישה: זה בלתי סביר לקבל 200 שקל קנס, אלא אם הדוגמה לא טובה ויכול להיות שהייתה סיבה מיוחדת שאנחנו לא יודעים ולא מכירים.

אורי אריאל: נוהל הפקת לקחים הוא דבר יותר מחשוב בעיני.

אורי אריאל: אתם חוקרים את התאונה הזאת – אני משתמש בה רק כדוגמה כי יש הרבה תאונות אחרות שאתם חוקרים – מוכרח להיות נוהל.

אורי אריאל: אני מבקש, המנכ"ל ברשותך, שנקבל תוך שלושה חודשים נוהל:

אורי אריאל: איך מגיע על כל תאונה, לא תאונה כזאת דווקא או כזאת, כל תאונה שעשו עליה תחקיר, שיגיע אליכם מהמשטרה או מהגוף שחקר ויופץ מכם לאיגוד המוסכים או לכל המוסכים ישירות – תחליטו אתם איך לעשות את זה.

אורי אריאל: אין טעם שעושים תחקיר, אם לא לומדים אחרי זה וכל המוסכים מבינים שפה יש איזושהי בעיה שצריך לשים לב אליה – אז אנחנו מפספסים בענק.

אורי אריאל: אין מה לעשות, זה עניין טכני בעיקרו.

שי סופר: אני המדען הראשי של הרשות הלאומית לבטיחות בדרכים.

שי סופר: קודם כל, לגבי הנתונים:

שי סופר: משנת 2007 עד 2011 יש לנו ירידה של 8% במפר ההרוגים ואנחנו בהחלט במגמה של ירידה.

שי סופר: שנת 2009 בהחלט הייתה חריגה בנושא הזה.

שי סופר: לגבי מה שאמרת, אדוני היושב-ראש, אני מבקש להבחין בין חקירה משטרתית שעיקרה הוא פלילי, היא מחפשת למעשה אשם, לבין חקירה שדובר כאן שהיא חקירת עומק והיא מעניינה של הרשות לבטיחות בדרכים.

שי סופר: התחלנו בשנה שעברה לעשות חקירות עומק.

שי סופר: המהות של חקירת עומק ומטרתה למנוע למעשה תאונות בעלות מאפיינים דומים.

אורי אריאל: כמה חקירות עשיתם?

שי סופר: עשינו בינתיים עד היום אחת.

שי סופר: היום אנחנו עושים עד שתיים.

שי סופר: אנחנו עושים את חקירת החומק של התאונה שדובר בה היום ועוד חקירה שהייתה בכביש 211 בדרום.

שי סופר: אנחנו בהחלט מתכוונים להרחיב בצורה משמעותית את חקירות העומק ולהגיע עד כ-10 חקירות בשנה.

אורי אריאל: לאן זה יגיע בסוף?

אורי אריאל: נקודם הקצה תהיה המוסכים?

שי סופר: גם המוסכים אבל לא רק הם.

שי סופר: גם המוסכים וגם הציבור כולו.

אורי אריאל: ככל שתרחיב זה בסדר.

אורי אריאל: אתה אומר שאתם תעבדו על זה.

אורי אריאל: לגבי הסיפור ששמענו פה שהמפקחים ממשרד התחבורה לא נכנסים לכפרים ערביים בלי משטרה זה עדיין - - -

עוזי יצחקי: לא, זה טופל.

אורי אריאל: זה טופל, נכון?

עוזי יצחקי: זה טופל, נכנסים, אני גם - - -

אורי אריאל: זה יישוב ככל היישובים ולא צריך שום דבר מיוחד.

עוזי יצחקי: אין שום בעיה.

אורי אריאל: אני רוצה לשאול אתכם בהזדמנות הזאת: יש את הקלנועיות האלה של נכים ומוגבלים, מסתובבות על הכבישים בכל מקום.

אורי אריאל: הם חייבים באפוד זוהר?

אורי אריאל: הם חייבים בסימון מיוחד?

עוזי יצחקי: קודם כל, זה נושא שסודר לפני מספר שנים, חוקק חוק וזה הוסדר: הם חייבים לנוע על מדרכות ובמקומו שאין להם אפשרות – הם צריכים לרדת ולעבור את המכשול.

עוזי יצחקי: יחד עם הרשות הלאומית ועם המשטרה אנחנו מבצעים פעילות, גם של אכיפה - - -

אורי אריאל: אני שואל רק דבר אחד:

אורי אריאל: אפוד זוהר כרגע לא בחוק?

עוזי יצחקי: הוא צריך לנוע על המדרכה.

רון מוסקוביץ: אין חובה.

אורי אריאל: בסדר.

אורי אריאל: עכשיו אני אשאל - - -

רון מוסקוביץ: אין חובה בכלל שיהיה לו רישיון נהיגה לנהג הקלנועית.

אורי אריאל: חברים, מי שירצה לדבר יקבל רשות דיבור.

אורי אריאל: מר יצחקי, האם בכל מקום יש מדרכה?

אורי אריאל: הרי אתה יודע שלא.

אורי אריאל: אני שואל אם זו תקנה או חקיקה?

אורי אריאל: מה צריך לעשות כדי שמי שעל קלנועית יהיה אפוד זוהר?

אורי אריאל: זה לא מסובך לנסוע עם אפוד זוהר – לא רואים אותם.

עוזי יצחקי: זאת תקנה.

אורי אריאל: אני יכול לבקש מכם לשקול ולקבל תשובה תוך חודש אם אתם מתכוונים לעשות תקנה כזאת?

עוזי יצחקי: אנחנו ניתן לך תשובה, כן.

אורי אריאל: קיבלתי תלונות על הדבר הזה ואני חושב שהתלונות נכונות.

צבי ורטיקובסקי: בעניין הזה מבקר המדינה, עוד בשנת 2002, פרסם דוח על שילוב אנשים בעלי מוגבלות בחברה ובעבודה, בין היתר נדרש לסוגיה הזאת של הקלנועיות וכבר אז העיר על חוסר ההסדרה של התחום הזה - - -

עוזי יצחקי: זה הוסדר בשנת 2007.

צבי ורטיקובסקי: והבעיה שהם גם לא יכולים לעלות ולרדת מהמדרכות.

אורי אריאל: ברור.

אורי אריאל: הם נוסעים על הכביש.

אורי אריאל: טוב, אז תיקחו גם את הדוח שהמבקר הזכיר כרגע ותתחשבו בו.

אורי אריאל: אני רוצה להודות לכל העוסקים במלאכה.

אורי אריאל: אבל אני מאוד מבקש שלא נרגיש שהכול בסדר ונעשה מאמץ נוסף – אני לא רוצה להגיד מיוחד כי זה לאורך כל הזמן, זה לא פיק אחד של יום מלחמה בתאונות.

אורי אריאל: אני לא אוהב את הימים האלה שפתאום יש יום אחד.

אורי אריאל: כל יום צריך לעסוק בזה והלוואי שנעמוד לפחות בהחלטת הממשלה לגבי המספרים שאתם אמרתם.

אורי אריאל: אנחנו נמשיך לעקוב אחרי זה ואנחנו נצא לסיור יחד עם הגורמים הרלוונטיים במוסך או שניים כדי לראות איך זה קורה בפועל.

אורי אריאל: תודה רבה לכולם.

אורי אריאל: נסיעה טובה ובזהירות.

אורי אריאל: סעו לאט – תגיעו מהר, זה הכלל.

אורי אריאל: הישיבה נעולה.